google/wiki40b huggingface dataset:
Lura

Næring

I tillegg til betydelig IT- og oljeindustri er bydelen senter for handel på Nord-Jæren og har mange store varehus, blant annet IKEA og et av Norges største kjøpesentre, Kvadrat. Hovednæringene har skiftet fra den historiske jordbruks- og industriproduksjonen til handel, IKT og petroleumsindustri. Lura huser blant annet hovedkontorene til to av Norges største pizzakjeder, Dolly Dimple's og Pizzabakeren.

Samferdsel

E39 går gjennom Lura og vest for denne er dagens jordbruksområder vernet mot utbygging. Like ved Kvadrat kjøpesenter møter den riksvei 505, som fortsetter sørover og splitter bydelen fra øst til vest, og en eventuell utvidelse med tilfartsvei fra Gandsfjord bru og kollektiv-/bybanefelt vil medføre en betydelig totalbredde. Det jobbes derfor med løsninger som vil ivareta fotgjengere og beboere på en bedre måte.
Jærbanen går langs sjøkanten gjennom Lura, men den lokale holdeplassen er nedlagt. Det arbeides derimot på dobbeltspor som kan inkludere ny holdeplass for bybanen på Lura. Ved sjøfronten i Luravika som har vært avsperret av jernbanen er det nå sommeren 2018 anlagt bystrand.
Tara-ekspedisjonen

Tara-ekspedisjonen var en ekspedisjon ledet av franskmannen Etienne Bourgois for å krysse Nordishavet. Seilbåten «Tara» frøs inn i pakkisen nord for Sibir 3. september 2006 og drev med isen på samme måte som  Fridtjof Nansens «Fram» i 1893. 
Ekspedisjonen var en del av EU-forskningsprosjektet DAMOCLES, et prosjekt som skal kartlegge endringene i Arktis, og var en av flere klimaprosjekter i det  internasjonale polaråret. Mens Nansen brukte tre år, tilbakela «Tara» samme distanse på 507 dager. Dette viste at isen nå beveger seg hurtigere gjennom polhavet enn på Nansens tid.
Ekspedisjonen hadde i alt 20 internasjonale deltakere. Audun Bjørkedal Tholfsen var eneste norske deltaker ombord på «Tara». Liv Arnesen og Ann Bancroft skulle slutte seg til forskerne på «Tara» etter en kryssing av polhavet fra Ward Hunt Island i Canada. Men de måtte avbryte ekspedisjonen på grunn av ødelagt utstyr, ekstrem kulde og frostskader.
Rijnmond gasskraftverk

Rijnmond gasskraftverk er et gasskraftverk i provinsen Zuid-Holland i Nederland. Det har en installert produksjonskapasitet på 790 MW fordelt på 2+1 turbiner. Anlegget ble ferdig i 2004. Brenselstypen er naturgass. Operatøren er energiselskapet InterGen. Like ved har Shell et raffineri som får varmdamp fra kraftanlegget.
De totale CO2-utslippene gikk merkbart ned i 2008 og var ca. 1 561 200 tonn, mens det samme årets kvote var 1,574 mill tonn.
Alene hjemme

Handling

Dagen etter en familiekrangel blir åtteåringen Kevin McCallister ved en feil etterlatt hjemme da familien reiser på juleferie. Dette er første gang han ikke har noen voksne å forholde seg til, og han utnytter muligheten til å sove i foreldrenes store seng, samt en rekke andre ting han ellers ikke får lov til. Men han oppdager at det også finnes ulemper med å være hjemme alene; for eksempel synes han det er skummelt å måtte gå ned i kjelleren alene. 
De to forbryterne Marv og Harry – også kalt «Vannbandittene» – oppdager at huset til familien McCallister tilsynelatende står tomt i julen. De forsøker å bryte seg inn for å tømme huset for verdisaker. Kevin oppdager de to innbruddstyvene, og setter opp en mengde særdeles kreative feller for å forhindre dem i å stjele familiens eiendeler. Bandittene blir til slutt pågrepet av politiet, blodige og forslåtte etter brutale møter med Kevins feller.
Skiballett

Skiballett  var en freestyle-disiplin som det ble konkurrert i fra sent på 1960-tallet til 2000. 
Grenen var en del av fremveksten i freestylemiljøet, og sammen med kulekjøring, hopp og andre øvelser fikk den innpass hos det internasjonale skiforbundet (FIS) i 1979. Etter 1979 ble det arrangert organiserte konkurranser, verdenscup og verdensmesterskap i øvelsen.

Utførelse

Øvelsen handlet om å kjøre ned en slak og jevn bakke mens man utførte et akrobatisk og kunstferdig program med hopp, piruetter og sammenbindende steg til musikk. Dommerne ga så poeng for vanskelighetsgrad og kunstnerisk utførelse, akkurat som i kunstløp. Utøverne hadde 90 sekunder på seg til å gjennomføre sin øvelse.
Det ble benyttet korte ski og lange staver, på engelsk kalt trick-ski eller acro. Acroski er et engelsk navn på øvelsen som tar navnet fra skiene.

Konkurranser

Etter at kulekjøring fikk status som offisiell OL-øvelse i 1992 og hopp i 1994, begynte øvelsen sakte å dø ut. I 1998 ble det siste verdenscuprennet arrangert, og i 2000 ble øvelsen formelt lagt ned av FIS.

Olympisk demonstrasjonsport

Skiballett var en demonstrasjonsport under vinter-OL i 1988 i Calgary og 1992 i Albertville.

Rune Kristiansen

Rune Kristiansen fra Norge regnes som en av tidenes beste utøvere i skiballett. Han vant gull under VM i freestyle 1995 og tok bronse under Vinter-OL 1988 og sølv under Vinter-OL 1992 da øvelsen var med som demonstrasjonsport. Han tok totalt 38 verdenscupseire og ble norsk mester i 1985, 1986, 1987, 1988, 1989, 1990, 1992 og 1993.
Søndmøre Dampskibsselskab

Søndmøre Dampskibsselskab stiftet 1886, var et rederi med hovedkontor i Ålesund, Møre og Romsdal. Rederiet drev lokalruter og kystpostruter frem til 1920 da selskapet ble oppkjøpt av fylket. Flåten på 6 skip ble innlemmet i det nyopprettede fylkesrederiet Møre Fylkes Ruteselskap (MFR), senere omdøpt Møre og Romsdal Fylkesbåtar (MRF). Alle skipene beholdt navnene sine.
Døde menn går på ski

Hovedpersonene

Sverre Hartkorn

Hilde Hartkorn-Pervaiz

Omar Pervaiz

Gina Ledders

Bernard Enerød

Per Terje Bjørnhagen

Ursula Wang

Konrad Stang

Leif Sloglum

Kjell Nilsen

Kent Norman

Handling

Milliardæren og playboyen Sverre Hartkorn inviterer syv av sine nærmeste venner; krimforfatteren Kjell Nilsen, den politiske fakiren Ursula Wang, politikeren Hilde Hartkorn-Pervaiz, orientaleren Omar Pervaiz, trend- og kulturredaktør Gina Ledders, professoren Bernard Enerød og TV-underholderen Per Terje Bjørnhagen, til å tilbringe påskeferien sin på hytta hans, bedre kjent under navnet Blåkamhytta. Her utfordrer han sine venner til å delta under hans mordlek, der de skal prøve å finne ut hvem morderen er. Den personen som klarer å finne morderen uten å bli myrdet, vil bli 5 millioner kroner rikere. En psykoanalytiker, Konrad Stang, blir også invitert som observatør over det som skal skje på hytta. Men leken tar en brå slutt når en etter en blir funnet død. Kan disse mordene ha noe med sagnet om den tidligere eieren, morderen Ulvar Mørkli, som sies å gå igjen, eller hva med noen av personenes tilknytting til Rüdner-saken?

Tolkning

Døde menn går på ski blir tolket som en hyllest til Bernhard Borge/André Bjerke der forfatteren kopierer sitt forbildes fortellerstil, spenningskurve og elementer fra hans to mest kjente romaner, De dødes tjern og Døde menn går i land. Romanen er dessuten en parodi på gamle krimromaner fra første halvdel av 1900-tallet.

I Norge

I Norge ble romanen første gang utgitt i 2002 på Cappelens forlag. Romanen er dessuten gjort om til hørespill og sendt på NRK Radio som påskekrim i 2004. Denne serien ble utgitt på cd samme år.

Oppfølger

I 2008 utgav Knut Nærum en slags oppfølger til boken da han publiserte De dødes båt, der Kjell Nilsen fortsatt er hovedperson.
Clifton Reynes

Stedsnavnet

Navnets første ledd, Clifton, er av angelsaksisk opprinnelse og betyr «gård på klippe», en referanse til beliggenheten på en klippe over elven Great Ouse. Det andre leddet, Reynes, viser til slekten som den opprinnelige Lord of the Manor (godseieren) kom fra. I Domesday Book (1086) hadde det andre leddet enda ikke blitt tilføyd, og stedet nevnte som Cliftone.

Kirken

Sognekirken er viet til jomfru Maria, noe som er uvanlig for kirker i Buckinghamshire. Den har brystvern, til og med på gavlene. Tårnet antas å være normannisk, men toppen er antagelig noe senere, muligens fra 1300-tallet. De fleste av bygningene er fra 1200-, 1300- og 1400-tallet, og midtskipet er uvanlig høyt. Av særlig interesse er en døpefont fra 1300-tallet og middelaldermonumenter for familien Reynes. Disse inkluderer to par med avbildninger i tre; et par er av Ralph and Amabel de Reynes (ca. 1320–1330), mens det andre parter en noe eldre og ennå ikke identifisert.
Miandorud (fylke)

Miandorud er et fylke i provinsen Mazandaran i Iran. Hovedstaden i fylket er Surak. Det var separert fra fylket Sari i 2010. Fra målingen i 2006 var fylkets befolkning på 53 862 i 14 224 familier. Fylket er delt i to distrikter: det sentrale distriktet og Gahrbaran-distriktet. Fylket har en by: Surak.
Bjørn Viljugrein

Strømmen, VIF, Lørenskog og Stabæk

Viljugrein spilte for Strømmen som junior, og tok steget opp i A-stallen i 1988. Strømmen spilte på øverste nivå dette året, men rykket ned det daværende andredivisjon før 1989-sesongen. Her spilte Viljugrein på midtbanen sammen med spillere som Bjørn Arild Levernes og Espen Haug.
Før 1992-sesongen gikk Viljugrein til Vålerenga. Etter vekslende suksess med VIF i andredivisjon gikk han til Tom Nordlies Lørenskog allerede etter én sesong. Her ble Viljugrein i to sesonger, før han gikk til Stabæk før bæringenes Tippeligadebut i 1995.
Viljugreins Stabæk-debut endte i utvisning etter at han skallet ned Vålerengas Kent Bergersen. Han kom imidlertid sterkere tilbake utover i sesongen, og stod blant annet for målet som sikret Stabæk ny kontrakt i Tippeligaen da han scoret kampens eneste mål på Aspmyra i oktober.

Tilbake i Vålerenga

Etter to sesonger i Stabæk dro Viljugrein tilbake til Vålerenga før 1997-sesongen. Han hadde også fått flere andre tilbud, men begrunnet valget av VIF med at Lars Tjærnås var blitt trener i klubben. 1997 ble en jubelsesong for Viljugrein og Vålerenga, og på høsten var han i søkelyset til påtroppende landslagstrener Nils Johan Semb. Viljugrein fikk sin ene landskamp denne høsten, i 0-0-kampen mot Colombia. Sesongen ble avsluttet med cupfinale på Ullevål, der Vålerenga tilslutt vant 4-2 over Strømsgodset. 
Det var stor optimisme i VIF før 1998-sesongen, men da sommeren kom var klubben et bunnlag. Egil «Drillo» Olsen kom imidlertid inn og reddet klubben, og i november var Viljugrein med på «miraklet i Istanbul» der Oslo-klubben hentet inn tre mål mot tyrkiske Beşiktaş og gikk til kvartfinalen i cupvinnercupen.
Før 1999-sesongen var Viljugrein ute med en alvorlig kneskade, der det ble spekulert i at karrieren var i fare. Han var imidlertid klar til kamp igjen i mai, men måtte snart operere kneet på nytt. Etter kun 15 tippeligaminutter vurderte Viljugrein å legge opp etter sesongen.
Viljugrein kom imidlertid tilbake før 2000-sesongen, og scoret i serieåpningen da Tromsø ble slått 4-1 på Ullevål. Utover våren skal ha ha vært i søkelyset til flere portugisiske klubber. Viljugrein ble imidlertid i Oslo, med slet med skader utover høsten. Han måtte blant annet stå over den avgjørende kvalifiseringskampen mot Sogndal, der Vålerenga ikke klarte å vinne og dermed måtte ta turen ned i førstedivisjon. Det ble med den ene sesongen nede for Viljugrein og VIF, som rykket rett opp igjen.

Etter Vålerenga

Viljugrein meldte overgang til Hønefoss etter 2001-sesongen, da kontrakten med VIF var gått ut. Her ble han gjenforent med gammeltrener Lars Tjærnås. Viljugrein spilte én sesong på Hønefoss før han la opp.
I 2009-/10-sesongen spilte han for Solør Futsal i eliteserien i futsal.
Viljugrein har også representert Norge i VM i futsal.
Viljugrein er sesongen 2011 leder av sportslig utvalg og medlem av hovedstyret i Vålerenga Fotball.
National Union of Mineworkers

National Union of Mineworkers (NUM) er en fagforening for kullgruvearbeidere i Storbritannia. Organisasjonen oppstod fra Miners' Federation of Great Britain (MFGB), som ble grunnlagt i 1888.
MFGB deltok i mange streiker, deriblant gruvestreiken i 1912 og generalstreiken i 1926. NUM er best kjent for gruvestreiken 1984–1985, en streik som endte med nederlag for gruvearbeiderne. I store deler av det 20. århundre var fagforeningen en viktig politisk kraft i Storbritannia. Dens størrelse og innflytelse ble sterkt redusert etter den mislykkede streiken på åttitallet.
Cortenstål

Cortenstål er en type stål som særlig anvendes til varmeelementer og i ovner. Stålet er temperaturbestanding, og ruster i mindre grad enn annet stål.
Materialet er forhåndsrustet, og får raskt et ytre rustlag, men gjennomrustes vesentlig tregere. I motsetning til støpejern – som også er anvendelig ved ildsteder, kan cortenstål leveres i tynne plater og kan sveises og formes.
I tillegg til varme områder brukes materialet til fasader, landskapsarkitektur og kunstverk.
Legeringen cortenstål består av kobber, fosfor, nikkel og 1,2 % krom. Legeringen er patentert av United States Steel Corporation.
Espe

Skriveform

Skriveformen for Espe har endret seg mye. I 1340 er skrivemåten Æspin, i 1536 var skriveforma Espen, og Espen var vanleg skriveform til matrikkelen i 1880 slo fast skriveformen Espe. Navnet kommer fra trenavnet Osp og «vin», som betyr grasmark, eng.
Cotycicuiara

Utseende

Middelsstore, mer eller mindre brunlige trebukker. Antennene er vanligvis litt lengre enn kroppen. Pronotum har en butt tann på hver side. Dekkvingene er avsmalnende bakover.

Levevis

Larvene lever i død ved.

Utbredelse

Slekten er kjent fra Panama i nord til Bolivia i sør.
Naturlige briller

Naturlige briller er en kortfilm fra 2001, regissert av Jens Lien, og med manus av Per H. V. Schreiner. Filmen ble opprinnelig laget som en internettvideo, og ble plukket ut til å delta på Cannes filmfestival i hovedkonkurransen i 2001. Siden da har den blitt vist på festivaler over hele verden og har vunnet en rekke priser.
Den kloke lille høna

Den kloke lille høna er en tegnefilm laget av Walt Disney, og er basert på eventyret om «Den lille røde høna». Filmen inngikk i Silly Symphonies-serien.
Denne tegnefilmen var debuten til Donald Duck. Donald og vennen hans Peter Gris prøver å unngå å arbeide, inntil Frøken Høne lærer dem verdien av å jobbe. Denne tegnefilmen ble utgitt 9. juni 1934. Den ble også til en tegneserie som ble laget av Al Taliaferro.
NORDMA

Norsk Direkte Markedsføringsforening, ofte forkortet NORDMA er bransjeorganisasjonen for virksomheter som driver med direktemarkedsføring i Norge. Organisasjonen ble etablert i 1973.
Vestindisk-guineisk Kompagni

Vestindisk-guineisk Kompagni var et dansk handelskompani med bakgrunn fra 1625, men formelt opprettet ved kongelig privilegiebrev i 1671. Det hadde som formål å kolonisere, drive handel og administrere de danske koloniene på kongens vegne. Selskapet fikk nasjonalt monopol på handel mellom Vestindia og Guinea, økonomiske særfordeler, egen jurisdiksjon og enerett på sukkerraffinering innenfor kongeriket og dets kolonier. Som motytelse måtte selskapet opprettholde regelmessige seilinger mellom koloniene, selge et angitt kvantum danske varer i koloniene og frakte kongens gods vederlagsfritt.
Selskapet var organisert som dagens aksjeselskaper, med et styre, daglig ledelse og en generalforsamling. Vestindisk-guineisk Kompagnis hovedkvarter lå i København.
Selskapet hadde hovedansvaret for dansk-norsk slavehandel fra Gullkysten til Vestindia fram til 1754.

Historie

På 1600-tallet opprettet en rekke europeiske stater privilegerte selskaper som fikk monopol på handel i Afrika og Vestindia. Det danske selskapet hadde sin bakgrunn i 1625, da nederlenderen Johann de Willum bosatte seg i København og fikk kongelig lisens til å drive handel i Vestindia, Brasil, Virginia og Guinea. Lisensen forutsatte at all eksport ble lastet og all import losset i København. Men i mange år var selskapet relativt uvirksomt.
I 1672 koloniserte Vestindisk-guineisk Kompagni St. Thomas, men gjennom 1670-tallet sendte selskapet ut få skip. Vestindisk-guineisk Kompagni hadde økonomiske problemer og skaffet seg inntekter ved å avgiftbelegge skipsfarten og inngikk en avtale med Brandenburg om utvidet tilgang til øya mot høye avgifter. I perioden 1687 til 1696 sendte ikke selskapet ut noen skip, men forpaktet hele handelen til en dansk og en norsk kjøpmann. Den norske var Jørgen Thor Møhlen i Bergen.
Vestindisk-guineisk Kompagni gjenoppstod i 1697 og opplevde økonomisk fremgang. St. Thomas hadde i løpet av noen år lite med ledig jord og selskapet annekterte derfor naboøya St. Jan i 1718 og kjøpte St. Croix av Frankrike i 1733. Disse tre øyene utgjorde frem til 1917 Dansk Vestindia.
I 1754 kjøpte den danske stat ut alle aksjonærene i Vestindisk-guineisk Kompagni og oppløste selskapet, som ble erstattet av det statlige Vestindisk-guineisk Rente- samt Generaltoldkammer, som eksisterte fra 1760 til 1848.
Hadeland og Land tingrett

Hadeland og Land tingrett var inntil 2008 en førsteinstansdomstol under Eidsivating lagdømme. Tingretten lå i Brandbu i Oppland og dekket kommunene Gran, Lunner, Jevnaker, Søndre Land og Nordre Land. Domstolen besto av tre dommere.  Denne tingretten er nå slått sammen med Toten tingrett til den nye Gjøvik tingrett på Gjøvik. Jevnaker kommune ble imidlertid overført til Ringerike tingrett på Hønefoss.
On a Night Like This Tour

DVD-utgivelsen

Minogue opptreden i Sydney den 11. mai 2001 ble filmet og gitt ut på DVD med tittelen Live in Sydney. DVD-en ble utgitt den 1. oktober 2001 i Storbritannia og den 15. oktober 2001 i Australia.
Hedsjas

Hedsjas eller Hijaz (arabisk: ٱلْـحِـجَـاز‎, al-Ḥijāz, «barrieren, hindringen») er en region og en fjellkjede i det vestlige Saudi-Arabia, langs kysten av Rødehavet. Den har sitt navn ved at den adskiller landet Najd i øst fra landet Tihama i vest. Det er også omtalt som «den vestlige provinsen». I sør strekker fjellkjeden seg ned til Jemen. Fjellene når opp i mer enn 3 000 meter (høyeste punkt er 3133 meter) - Jabal Sawda) og utgjør en viktig økologisk barriere mellom Rødehavet og den arabiske ørkenen som begynner i øst.
Historisk har Hedsjas alltid sett på seg selv som adskilt fra resten av Saudi-Arabia. Hedsjas er det mest folkerike regionen i Saudi-Arabia, hvor 35 prosent av alle saudiarabere bor. Vestarabisk arabisk, eller hedsjai-arabisk, er den mest utbredte dialekten i region, mens de som praktiserer den er av etnisk mangfoldig opprinnelse.
Hijaz var et politisk område som lå i det som i dag er det sørlige Saudi-Arabia og nordlige Jemen. Det var her de opprinnelige araberne kom fra. Området var en del av det osmanske riket fram til første verdenskrig, men ble etter freden i Sèvres i 1920 et eget kongedømme styrt av hasjimittene, men under britisk innflytelse. Kongedømmet Hedsjas hadde en befolkning på anslagsvis 750 000. De største byer var de hellige steder Mekka med en befolkning på 80 000 og Medina med 40 000 innbyggere.
Kongedømmet ble annektert og ble en del av Saudi-Arabia i 1932.
Familien Spencer

Familien Spencer er en britisk adelsfamilie som stammer i mannlig linje fra Henry Spencer (død ca. 1478), mannlige etterkommere av Jarlene av Sunderland, de senere Hertugene av Marlborough og Jarlene Spencer. Andre prominente medlemmer av familien er blant annet Winston Churchill (sønnesønn av 7. hertug av Marlborough) og Diana, fyrstinne av Wales (datter av den 8. jarl Spencer).
Lucy Hatton

Idrettskarriere

Hatton begynte tidlig med friidrett, og satset opprinnelig på mangekamp, men en ryggskade gjorde at hun valgte å satse på hekkesprint. Hun markerte seg på nasjonalt nivå i 2011, da hun vant hekkesprint ved både det engelske skolemesterskapet (English Schools Championships) og de britiske skolelekene (UK School Games). Hun vant også bl.a. Aviva SIAB U17 International og Midland Counties AA Indoor Open. 
Hun begynte å studere kriminologi ved University of Leicester, men fortsatte med friidretten. I 2012 begynte hun også å hevde seg nasjonal som senior, og nådde finalen på 60 meter hekk ved det britiske mesterskapet innendørs (Aviva European Indoor Trials & UK Championships). Hun konkurrerte også i sprintløp, og vant 60 meter ved Loughborough Students AC Open, Midland Counties Open og Loughborough Students AC Open Meeting. Hennes beste tid på 60 meter i 2012 var 7,68. 
I 2013 nådde hun finalen på 60 meter hekk ved det britiske mesterskapet innendørs (British Athletics European Trials & UK Championships), der hun endte på 7.-plass. Hun nådde også finalen på 100 meter hekk ved det britiske mesterskapet utendørs (Sainsbury's British Championships), der hun også kom på 7.-plass. Hennes bestenotering på 100 meter hekk dette året ble 13,62, satt ved det britiske mesterskapet i juli. Hun konkurrerte også i utenlandske stevner, og kom på 5.-plass ved Bydgoszcz Cup i Polen og 1.-plass ved Amsterdam Open i Nederland, på 100 meter hekk.
I 2014 fikk hun ny trener Jerzy Maciukiewicz, som også trente William Sharman. Hun forbedret tidene og resultatene sine dette året, og kom bl.a. på 2.-plass ved det britiske mesterskapet (British Athletics UK Championships), kun slått av Tiffany Porter, og Hatton satte her ny personlig rekord med tiden 13,20. Hun kom også på 2.-plass på 100 meter hekk ved det britiske studentmesterskapet (British Universities and Colleges Sport). Hun satte ny personlig rekord på 60 meter hekk innendørs ved Elán Míting i Slovakia i januar, med tiden 8,33.
Hun forbedret sin personlige rekord på 60 meter innendørs kraftig i 2015. Hun senket den først til 8,27 ved Loughborough Students AC Open i januar, deretter flere ganger, bl.a. 8,06 ved det britiske innendørsmesterskapet, der hun kom på 2.-plass. Hun vant 60 meter hekk ved London Senior / U20 Indoor Games og Loughborough Students AC Open, og Copernicus Cup i Polen. I slutten av februar kom hun på 3.-plass ved Malmö Games, med ny personlig rekord på 8,03. 
Hennes store internasjonale gjennombrudd kom ved EM i friidrett innendørs 2015 i Praha. Her satte hun personlig rekord på 60 meter hekk både i innledningsheatet (7,96), semifinalen (7,93) og finalen (7,90), og endte på 2.-plass, bak hviterussiske Alina Talay.
Chobhamakademiet

Chobhamakademiet er en skole i London, England, som ble åpnet i september 2013, og omfatter alt fra barnehave til videregående skole. Den befinner seg i East Village i Stratford i Newham. Den har 1800 elev-/studentplasser og er spesialisert i utøvende kunst.
Chobhamakademiet benytter bygninger som først ble brukt under de Olympiske sommerleker 2012 som hovedbase for organisering og administrasjon av lekene. Gjenoppbygget etter lekene, ble den åpnet i september 2013 som  campus bestående av barnehage, barneskole, videregående skole, (frem til studenteksamen) og til voksenopplæring.
Med tanke på etterbruk som skole, ble den bygget slik at den kunne tjene det nye samfunnet, etablert i den tidligere Olympialandsbyen. Innbyggerne i East Village har prioritet for adgang til skolen.
Skolen drives av Harris Federation, en sammenslutning av barneskoler og videregående skoler/akademier i England. Skolen er sponset av Lend Lease Group. Lend Lease har vært ansvarlig for design, planlegging og bygging av  East Village, på vegne av Organisasjonskomiteen for de Olympiske og Paralympiske Leker. Bygningen ble tegnet av arkitekter fra Allford Hall Monaghan Morris.
EuGo

EuGo - informasjon om tjenester i Europa er en europeisk internettportal med relevant informasjon om nasjonale lover og regler for tjenesteutveksling landene imellom. Hvert EU-land har sine løsninger. I Norge er det engelsk versjon av Altinn – Starte og drive som utgjør informasjonsbasen. Her vil EU- borgere som ønsker å komme til Norge permanent eller tidsavgrenset for å kunne tilby tjenester, finne informasjon om skatte- og trygde-prosedyrer.
EuGo er i henhold til EUs tjenestedirektiv. Fra 2009 er alle EU-land forpliktet til å tilgjengeliggjøre denne type informasjon.
Den ambisiøse målsettingen er fri flyt av tjenester. I og med at Norge ikke er medlem i EU, vil tjenestetilbydere støte på en del særnorske regler som begrenser dette.
Anomalochela

Utbredelse

Slekten er utbredt i Sørøst-Asia (Vietnam, øya Madura ved Java).